મારી મુંઝવણો એને સમજાવવા કરતાં હવે તેની મુંઝવણો મારે સમજવાની જરૂર છે તેનું પણ સાથે સાથે ભાન થયું. નીતિને સમજવામાં મેં બહુ મોટી ભૂલ કરી છે તેનો પણ અહેસાસ થયો. માબાપ તરીકે અમે એને સમજાવવામાં જ વ્યસ્ત હતા સમજવામાં નહી. અંતે અમે એને નહીં જ સમજી શકીએ તે નિરાશાએ એને અમારાથી દૂર કરી દીધી હતી. તે ઘરમાં જ હોવા છતાં અમારી ચર્ચામાં ભાગ લેવા તો જ આવતી જો એનાથી એની નાની બહેનને કંઈ ટેકો મળી શકે. ગુનાહીત ભાવ સાથે મેં છેલ્લી દલીલ કરી કે મેં તારી મોટી બહેનોને આટલી બધી છૂટ નથી આપી અને હવે તને આપું તો એમને અન્યાય કર્યો ગણાય.